Fil 3:20,21 Die lewe van God se kind is 'n lewe vol verwagting. Selfs as jy siek is en jy weet dat die sterwe naby is, kan God se kind nog vol verwagting leef. Wie burger van die Koninkryk van die hemel is, is nooit sonder uitsig en verwagting nie. Die Gees leer jou om uit te kyk na die toekoms.
Die toekoms is dat 'n mens wat op Christus bou en by Hom versoening met God gesoek het by sy afsterwe na die HERE in die hemel gaan. Jy mag dan daar jou God en Redder sien! By Hom wees saam met al die gelowiges wat gesterf het en God se engele. Jou verwagting hou nie daar op nie. Die Gees wys ons in vers 20 op die verwagting dat die Here Jesus op die wolke eendag terugkom na die aarde. Hoe wonderlik is dit! Regtig heerlik en so spesiaal. As die Here Jesus terugkom dan staan almal wat in die geskiedenis gesterf het op. Dan word die mense wat dan op aarde leef in een oomblik verander. Die gelowiges kry dan 'n liggaam soos Christus dit by Sy opstanding uit die dood ontvang het. Dit is 'n liggaam waaruit alles wat gebrekkig was, verdwyn het. Regtig 'n volmaakte liggaam. Ook almal wat by Christus geskuil het en gestremd was. Niemand is meer gestremd nie omdat Christus ook al ons siektes gedra het. Die heerlike resultaat van Christus se verlossingswerk gaan ons so heerlik raaksien as Hy op die aarde terugkom. Dit is regtig 'n gebeurtenis om na uit te sien. Vir wie nie glo nie is dit 'n verskriklike dag maar vir wie in liefde vir God leef die mooiste dag wat jy jou kan voorstel.